Document ID: 31996L0004

Direktiva Komisije 96/4/ES
z dne 16. februarja 1996
o spremembi Direktive 91/321/EGS o začetnih in nadaljevalnih formulah za dojenčke in majhne otroke
(Besedilo velja za EGP)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 89/398/EGS z dne 3. maja 1989 o približevanju zakonodaje držav članic, ki se nanaša na živila za posebne prehranske namene [1], in zlasti člena 4 Direktive,
ker je treba glede na naravo začetnih in nadaljevalnih formul za dojenčke in majhne otroke pojasniti določbe za označevanje hranilne vrednosti, da bi se izognili vsem težavam, ki bi lahko nastale ob uporabi druge ustrezne zakonodaje Skupnosti;
ker novi znanstveni podatki opravičujejo nekatere spremembe pri obvezni osnovni sestavi začetnih in nadaljevalnih formul za dojenčke in majhne otroke, opredeljene v prilogah I in II k Direktivi Komisije 91/321/EGS [2], kakor je bila spremenjena z Aktom o pristopu Avstrije, Finske in Švedske;
ker se v državah članicah in tretjih državah nukleotidi, ki so naravna sestavina materinega mleka, veliko let brez vsakršnih negativnih učinkov uporabljajo za dopolnjevanje začetnih in nadaljevalnih formul za dojenčke in majhne otroke; ker torej ni opravičila za prepoved njihove uporabe v proizvodnji teh izdelkov;
ker je tehnološki napredek privedel do proizvodnje začetnih formul, temelječih na delnih beljakovinskih hidrolizatih, ki so lahko koristni zaradi svojih nizkih vsebnosti imunoreaktivnih beljakovin; ker je zato treba dovoliti, da se te posebne lastnosti označijo; ker se ti izdelki ločijo od polelementarnih dietetičnih izdelkov, temelječih na visokem deležu hidrolizatov, v uporabi za prehrano pri diagnosticiranih medicinskih stanjih, ki niso urejena s to direktivo;
ker je treba Direktivo 91/321/EGS v skladu s tem spremeniti;
ker je bilo o določbah, ki bi lahko vplivale na zdravje ljudi, v skladu s členom 4 Direktive 89/398/EGS opravljeno posvetovanje z Znanstvenim odborom za prehrano;
ker so ukrepi, predvideni s to direktivo, v skladu z mnenjem Stalnega odbora za živila,
SPREJELA NASLEDNJO DIREKTIVO:
Člen 1
Direktiva 91/321/EGS se spremeni:
1. Člen 6 se zamenja:
"Člen 6
Začetne in nadaljevalne formule ne smejo vsebovati nobene snovi v takšni količini, ki bi ogrožala zdravje dojenčkov in majhnih otrok. Nemudoma se določijo potrebne mejne vrednosti.
Opredelijo se tudi mikrobiološka merila, kakor je to potrebno."
2. V členu 7 se spremeni:
(a) Točki (d) in (e) odstavka 2 se zamenjata:
"(d) pri začetnih in nadaljevalnih formulah za dojenčke in majhne otroke izkoristljiva energijska vrednost, izražena v kJ in kcal, in vsebnost beljakovin, ogljikovih hidratov in maščob, izražena v številčni obliki na 100 ml gotovega obroka;
(e) pri začetnih in nadaljevalnih formulah za dojenčke in majhne otroke povprečna količina vsake mineralne snovi in vsakega vitamina, navedenega v prilogah I in II, in po potrebi holina, inozitola, karnitina in tavrina, izražena v številčni obliki na 100 ml gotovega obroka;"
(b) Kot odstavek 2a se vstavi:
"2a. Na označbi je lahko navedeno:
(a) v številčni obliki izražena povprečna količina hranilnih snovi, navedenih v Prilogi III, na 100 ml gotovega obroka, če takšna navedba ni zajeta že v določbi odstavka 2(e) tega člena;
(b) pri nadaljevalnih formulah poleg številčnih navedb tudi navedbe o vitaminih in mineralnih snoveh iz Priloge VIII, na 100 ml gotovega obroka, izražene kot odstotek tam prikazanih priporočenih vrednosti, pod pogojem, da so navzoče količine najmanj enake 15 odstotkom priporočenih vrednosti;"
3. Priloge se spremenijo v skladu s Prilogo k tej uredbi.
Člen 2
Države članice sprejmejo zakone in druge predpise, potrebne za uskladitev s to direktivo, najpozneje do 31. marca 1997. O tem takoj obvestijo Komisijo. Ti zakoni in drugi predpisi se uporabljajo tako, da:
- omogočijo trgovino z izdelki, ki so v skladu s to direktivo, najpozneje do 1. aprila 1997,
- prepovedo trgovino z izdelki, ki niso v skladu s to direktivo, z veljavnostjo od 31. marca 1999.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
Člen 3
Ta direktiva začne veljati 20. dan po objavi v Uradnem listu Evropskih skupnosti.
Člen 4
Ta direktiva je naslovljena na države članice.
V Bruslju, 16. februarja 1996

Labels: 0
3
17